Venju samkvæmt var leikið i ensku úrvalsdeildinni í knattspyrnu í gær, á öðrum degi jóla, þremur leikjum var frestað en tólf lið öttu kappi í sex leikjum.
Kórónuveiran hefur búið um sig í herbúðum nokkurra enskra liða og því var þremur af leikjum gærdagsins frestað. Í þeim leikjum sem spilaðir voru var hins vegar nóg skorað. Stærsti leikur dagsins var viðureign toppliðs Manchester City og Leicester. City komst í 4-0 í fyrri hálfleik en Leicester náði að minka muninn niður í eitt mark áður en tvö mörk á síðustu tuttugu mínútum leiksins gerðu útaf við leikinn og niðurstaðan 6-3 fyrir City sem hélt því toppsætinu. Arsenal vann Norwich stórt, 5-0 og situr nú með 35 stig í fjórða sæti deildarinnar, sex stigum meira en Tottenham sem á þó þrjá leiki til góða eftir frestanir í kjölfar Covid. Tottenham spilaði þó í gær og vann góðan 3-0 sigur á Crystal Palace. Southampton vann West Ham 2-3, Chelsea vann Aston Villa 3-1 og Brighton hafði betur gegn Brentford 2-0. Í kvöld fer svo einn leikur fram í deildinni, viðureign Newcastle og Manchester United.
Einnig var leikið í þýsku úrvalsdeildinni í handknattleik í gær. Íslensku landsliðsmennirnir Ómar Ingi Magnússon og Gísli Þorgeir Kritsjánsson í toppliði Magdeburg mættu Teiti Erni Einarssyni og félögum í Flensburg í sannkölluðum Íslendingaslag. Magdeburg hafði ekki tapað leik í deildinni og sat þægilega á toppi hennar fyrir leikinn. Magdeburg byrjaði leikinn betur en Flensburg leiddi í hálfleik 13-11. Forystan varð meiri í seinni hálfleik en að lokum vann Flensburg þriggja marka sigur, 30-27 .Teitur Örn skoraði fjögur mörk fyrir Flensburg sem varð þar með fyrsta liðið til að vinna Magdeburg á tímabilinu. Ómar Ingi skoraði sex mörk fyrir Magdeburg í leiknum og Gísli Þorgeir eitt. Magdeburg er enn á toppi deildarinnar með 32 stig, Kiel er í öðru sæti með 28 stig og með sigrinum kom Flensburg sér upp í þriðja sætið með 27 stig en á leik til góða á Kiel. Leikið verður í þýsku deildinni í dag og á morgun en svo verður gert hlé fram í febrúar vegna Evrópumótsins sem hefst 13. janúar, Teitur Örn, Ómar Ingi og Gísli Þorgeir eru allir í landsliðshópi Guðmundar Guðmundssonar fyrir mótið.